L-Assemblea tal-UE tar-Rappreżentanti Reġjonali u Lokali	għall-Monitoraġġ tas-Sussidjarjetà

{}

Istituzzjoni:
Titolu tal-Inizjattiva tal-UE:
Referenza: (eż. COM(2005)112)

Il-prinċipju tas-sussidjarjetà għand MT u l-għan li jiżgura li d-deċiżjonijiet jittieħdu kemm jista’ jkun viċin iċ-ċittadini fl-aktar livell adatt biex l-objettivi mixtieqa jkunu jistgħu jintlaħqu bl-aktar mod effettiv. Għalhekk, hemm bżonn li jsiru verifiki kontinwi biex jiġi żgurat li l-azzjoni tal-UE hija ġġustifikata fid-dawl tal-possibbiltajiet disponibbli fil-livell ċentrali, reġjonali jew lokali. It-Trattat ta’ Lisbona kkompleta d-definizzjoni tal-prinċipju tas-sussidjarjetà tal-UE billi rrefera b’mod espliċitu għad-dimensjoni lokali u reġjonali. It-tabella preżenti nħolqot bħala għodda għall-imsieħba tan-Netwerk għall-Monitoraġġ tas-Sussidjarjetà biex tiffaċilita l-valutazzjoni tagħhom tal-konformità tal-inizjattivi tal-UE mal-prinċipji tas-sussidjarjetà u l-proporzjonalità filwaqt li tindirizza wkoll il-kunċett ta’ regolamentazzjoni aħjar. Fiha appendiċi li jipprovdi s-sorsi rilevanti tal-informazzjoni.

1. TIP TA’ KOMPETENZA/BAŻI LEGALI
Il-prinċipju tas-sussidjarjetà japplika biss fl-oqsma li mhumiex il-kompetenza esklużiva tal-Unjoni (Artikolu 5 TUE), jiġifieri kompetenzi kondiviżi u ta’ appoġġ. Fil-bidu ta’ analiżi dwar is-sussidjarjetà, trid tiġi definita t-tip ta’ kompetenza ttrattata fl-inizjattiva tal-UE. Biex dan iseħħ, hemm bżonn li fil-bidu tiġi identifikata l-bażi legali tagħha. Il-bażi legali ta’ inizjattiva tal-UE hija artikolu tat-Trattat li jagħti lill-istituzzjonijiet tal-UE s-setgħa li jaġixxu f’qasam ta’ politika determinat. Huwa partikolarment importanti li l-bażi legali speċifika għall-atti leġislattivi tiġi identifikata, iżda dan huwa rilevanti wkoll fil-każ ta’ atti mhux leġislattivi, bħall-komunikazzjonijiet u l-White u l-Green Papers. Madankollu, f’dan il-każ, ikun biżżejjed li jiġi identifikat il-qasam ta’ politika/l-oqsma ta’ politika li jidhru fit-titoli rilevanti jew fil-kapitoli tat-Trattat. Il-bażi legali u t-tip ta’ kompetenza jistgħu jiġu identifikati billi tingħata risposta għal dawn il-mistoqsijiet:
1.1 Liema artikolu/i, titolu/i jew kapitolu/i tat-Trattat jifforma(w) il-bażi tal-kompetenza tal-UE biex taġixxi fil-qasam ikkunsidrat? (għall-artikoli ara punt 1 fit-tabella fl-appendiċi)
1.2 Il-kompetenza hija waħda esklużiva, kondiviża jew ta’ appoġġ? (ara t-tabella fl-appendiċi) Fil-każ ta’ kompetenza esklużiva tal-UE, hija biss il-konformità mal-prinċipju tal-proporzjonalità li trid tiġi vvalutata (mur f’punt 3).

2 . IL-PRINĊIPJU TAS-SUSSIDJARJETÀ - “l-UE għandha taġixxi?”
Fl-oqsma li ma jaqgħux fil-kompetenza esklużiva tagħha, l-Unjoni għandha taġixxi biss jekk u sa fejn, l-objettivi tal-azzjoni prevista ma jkunux jistgħu jinkisbu b’mod sodisfaċenti mill-Istati Membri, la fil-livell ċentrali u lanqas fil-livell reġjonali u lokali, iżda jkunu jistgħu, minħabba l-iskala jew l-effetti tal-azzjoni prevista, jinkisbu aħjar fil-livell tal-Unjoni (Artikolu 5 TUE). L-UE għandha taġixxi biss jekk l-azzjoni tagħha tidher li hija meħtieġa u tipprovdi benefiċċji ċari. Tista’ tivvaluta jekk dawn iż-żewġ kondizzjonijiet kumulattivi jiġux issodisfati billi tagħmel dawn il-mistoqsijiet. Sorsi utli ta’ informazzjoni għal din l-analiżi huma l-valutazzjonijiet tal-impatt (ara punt 2 fl-appendiċi) u/jew il-memoranda ta’ spjegazzjoni u l-premessi tal-proposti leġislattivi.
L-azzjoni proposta hija meħtieġa
għaliex il-kwistjoni indirizzata għandha xi aspetti transnazzjonali li ma jistgħux jiġu rregolati b’mod sodisfaċenti permezz ta’ azzjoni min-naħa tal-Istati Membri u/jew l-awtoritajiet lokali u reġjonali waħedhom?
u/jew
għaliex l-azzjoni li tittieħed mill-Istati Membri waħedhom jew in-nuqqas ta’ azzjoni fil-livell tal-UE jidħol f’kunflitt mar-rekwiżiti tat-Trattati jew ikun ta’ ħsara sinifikanti għall-interessi tal-Istati Membri l-oħra?
u/jew
għaliex il-miżuri attwali tal-UE u/jew l-assistenza mmirata pprovduta f’dan il-qafas mhumiex biżżejjed biex jintlaħqu l-objettivi mixtieqa?
2.2 L-azzjoni proposta toffri benefiċċju ċar, minħabba l-iskata u/jew l-effettività tagħha, meta mqabbla ma’ azzjoni fil-livell nazzjonali, reġjonali jew lokali (pereżempju ekonomiji ta’ skala, ċarezza legali, omoġeneità fl-approċċi legali, eċċ.)?

3. IL-PRINĊIPJU TAL-PROPORZJONALITÀ - “kif għandha taġixxi l-UE?”
Il-kontenut u l-forma tal-azzjoni tal-Unjoni m’għandhomx jeċċedu dak li jkun meħtieġ sabiex jitwettqu l-objettivi tat-Trattati (Artikolu 5 TUE).. Il-mezz propost mill-UE jrid ikun adegwat u adatt biex jintlaħqu l-objettivi mixtieqa.
Tista’ tivvaluta jekk in-natura u l-firxa tal-azzjoni proposta humiex konformi mar-rekwiżiti billi tagħmel dawn il-mistoqsijiet. Sorsi utli ta’ informazzjoni għal din l-analiżi huma l-valutazzjonijiet tal-impatt (ara punt 2 fl-appendiċi) u/jew il-memoranda ta’ spjegazzjoni u l-premessi tal-proposti leġislattivi.
L-azzjoni proposta hija adegwata biex jintlħaqu l-objettivi mixtieqa?
kif ukoll
Il-forma ta’ azzjoni proposta (l-għażla tal-istrument) hija sempliċi kemm jista' jkun biex jintlaħqu l-objettivi mixtieqa? (L-UE għandha tilleġisla biss sa fejn hu meħtieġ. Sakemm dan josserva r-rekwiżiti tat-Trattat u huwa biżżejjed biex jintlaħqu l-objettivi mixtieqa, id-direttivi għandhom jiġu ppreferuti għar-regolamenti u d-direttivi ta’ qafas għandhom jiġu ppreferuti għall-miżuri dettaljati u l-miżuri mhux leġislattivi, bħal rakkomandazzjonijiet mhux obbligatorji, għandhom jiġu ppreferuti għall-atti leġislattivi; għandha tingħata preferenza biex titħeġġeġ il-kooperazzjoni bejn l-Istati Membri, il-koordinazzjoni tal-azzjoni nazzjonali jew l-ikkomplimentar u l-appoġġ ta’ azzjonijiet bħal dawn permezz ta’ linji gwida, it-twaqqif ta’ mekkaniżmi għall-iskambju tal-informazzjoni, eċċ).
kif ukoll
L-azzjoni proposta tħalli kemm jista’ jkun spazju għal deċiżjonijiet nazzjonali (jiġifieri ċentrali, reġjonali u lokali) biex jintlaħqu l-objettivi mixtieqa? (Filwaqt li jiġu osservati r-rekwiżiti tat-Trattat u sakemm dan huwa suffiċjenti biex jintlaħqu l-objettivi mixtieqa, il-miżuri tal-UE għandhom jipprovdu lill-Istati Membri b’mezzi alternattivi biex jintlaħqu l-objettivi; għandu jiġi żgurat li l-arranġamenti nazzjonali stabbiliti sew jiġu rispettati. Fejn hemm bżonn li jiġu stabbiliti standards fil-livell tal-UE, għandu jitqies il-bżonn li jiġu stabbiliti standards minimi li jħallu l-Istati Membri fil-libertà li jistabbilixxu standards aktar għoljin).
Jekk taħseb li l-azzjoni proposti tmur lil hinn minn dak li huwa meħtieġ, x’miżura alternattiva u anqas restrittiva tissuġġerixxi sabiex jintlaħqu dawn l-objettivi?

4. REGOLAMENTAZZJONI AĦJAR
4.1 Jekk l-inizjattiva tal-UE hija akkumpanjata minn valutazzjoni tal-impatt (ara punt 2 fl-appendiċi) taħseb li tqiesu biżżejjed l-aspetti lokali u reġjonali? Taqbel mal-valutazzjoni proposta mill-Kummissjoni Ewropea?
L-implimentazzjoni tal-azzjoni proposta ser twassal għal piżijiet finanzjarji u/jew amministrattivi għall-amministrazzjoni tiegħek, u/jew għall-operaturi ekonomiċi u/jew iċ-ċittadini fir-reġjun/belt/muniċipalità tiegħek? Dawn l-ispejjeż huma proporzjonati mal-objettivi mixtieqa? Jekk l-impatt tal-inizjattiva tal-UE ma kienx ivvalutat (jew separatament permezz ta’ valutazzjoni tal-impatt jew direttament fl-inizjattiva nnifisha), jekk jogħġbok indika jekk fil-fehma tiegħek il-piżijiet finanzjarji u/jew amministrattivi potenzjali għandhomx bżonn ta’ valutazzjoni ulterjuri, pereżempju permezz ta’ konsultazzjoni li tittratta n-netwerks differenti tal-KtR.

5. IR-RWOL TAL-UE
Fil-fehma tiegħek, xi rwol għandu jkollha l-UE fil-qasam ta’ politika kkonċernat? (Pereżempju: l-UE għandha tistabbilixxi biss il-qafas ewlieni/l-objettivi prinċipali jew għall-kuntrarju dispożizzjonijiet speċifiċi li jkunu aktar dettaljati? L-UE għandu jkollha rwol ta’ appoġġ aktar b’saħħtu, eż. billi tikkoordina l-politiki nazzjonali eżistenti, jew hemm bżonn ta’ azzjoni aktar estensiva u diretta? Hemm bżonn ta’ miżuri regolatorji, jew tħoss li alternattivi għal-leġislazzjoni huma suffiċjenti, jiġifieri dokumenti gwida mill-Kummissjoni Ewropea?)

Appendiċi

1. TIP TA’ KOMPETENZA/BAŻI LEGALI TAL-INIZJATTIVI TAL-UE

KOMPETENZA ESKLUŻIVA TAL-UE (Artikolu 3 TFUE)
Qasam ta’ politika	Bażi legali (Artikolu tat-Trattat)	Konsultazzjoni obbligatorja tal-KtR?
Unjoni doganali	Artikolu 31 TFUE	LE
Stabbiliment tar-regoli tal-kompetizzjoni meħtieġa għall-funzjonament tas-suq intern	Artikolu 103 u 109 TFUE	LE
Politika monetarja għall-Istati Membri li l-munita tagħhom hija l-euro	Artikoli 127-138 TFUE (Artikolu 3(4) TUE)	LE
Konservazzjoni tar-riżorsi bijoloġiċi tal-baħar fil-qafas tal-politika komuni tas-sajd	Artikoli 3, 40 u 43 TFUE	LE
Politika kummerċjali komuni	Artikoli 206 u 207 TFUE	LE
Konklużjoni ta’ ftehim internazzjonali (fl-oqsma diġà msemmija kif ukoll f’oqsma oħra, meta l-konklużjoni tiegħu tkun prevista f’att leġislattiv tal-Unjoni, jew tkun meħtieġa sabiex l-Unjoni tkun tista’ teżerċita l-kompetenza interna tagħha, jew sal-punt fejn il-konklużjoni tiegħu tista’ tolqot xi regoli komuni jew tbiddel l-ambitu tal-applikazzjoni tagħhom)	Il-bażi legali dejjem ser tkun l-artikolu tat-Trattat li jikkonċerna s-suġġett tal-ftehim u Artikoli 216 u 218 TFUE għall-proċedura	LE

KOMPETENZI KONDIVIŻI (Artikolu 4 TFUE)
Qasam ta’ politika	Bażi legali (Artikolu tat-Trattat)	Konsultazzjoni obbligatorja tal-KtR?
Suq intern	Artikolu 26 (ġenerali) u 46 & 48 (ħaddiema), 50 u 59 (stabbiliment u servizzi), 64 (kapital), 113 (tassazzjoni) u 114 (klawżola tal-armonizzazzjoni ġenerali) TFUE (Artikolu 3(3) TUE)	LE
Politika soċjali, għall-aspetti definiti fit-TFUE	Artikolu 153 TFUE (155 għall-ftehimiet bejn l-imsieħba soċjali),	IVA Artikolu 153
Artikolu 157 TFUE ugwaljanza bejn l-irġiel u n-nisa	LE
Artikolu 19 TFUE in-nondiskriminazzjoni bbażata fuq is-sess, ir-razza jew l-oriġini etnika, ir-reliġjon jew it-twemmin, id-diżabilità, l-età jew l-orjentazzjoni sesswali	LE
Koeżjoni ekonomika, soċjali u territorjali	Artikoli 175, 177 u 178 TFUE, Artikolu 164 TFUE għall-FSE (Artikolu 3(3) TUE)	IVA Artikoli 175, 177 u 178 Artikolu 164 għall-FSE
Agrikoltura u sajd, eskluża l-konservazzjoni tar-riżorsi bijoloġiċi tal-baħar;	Artikoli 4, 40 u 43 TFUE	LE
Ambjent	Artikolu 192 TFUE (Artikolu 3(3) TUE)	IVA Artikolu 192
Protezzjoni tal-konsumatur	Artikolu 169 TFUE	LE
Trasport	Artikoli 91 u 100 TFUE	IVA Artikolu 91 u 100
Netwerks trans-Ewropej	Artikolu 172 TFUE	IVA Artikolu 172
Enerġija	Artikolu 194 TFUE	IVA Artikolu 194
Spazju ta’ libertà, sigurtà u ġustizzja	Artikoli 67 (ġenerali), 77 (fruntieri u moviment), 78 (asil, sussidjarjetà u protezzjoni temporanja),79 (immigrazzjoni), 82 (kooperazzjoni ġudizzjarja fl-affarijiet kriminali), 83 (liġi kriminali sostantiva), 84 (prevenzjoni tal-kriminalità), 87, 88 u 89 (kooperazzjoni tal-pulizija) TFUE (Artikolu 3 (2) TUE)	LE iżda tissemma b’mod speċjali l-ħarsien tal-prinċipju tas-sussidjarjetà mill-parlamenti nazzjonali b’konformità mal-Artikolu 69
Problemi komuni ta’ sigurtà relatati ma’ kwistjonijiet dwar is-saħħa pubblika, għall-aspetti definiti fit-TFUE	Artikolu 168, partikolarment il-miżuri adottati b’konformità mal-paragrafu 4 tat-TFUE	IVA Artikolu 168(4)
Riċerka, żvilupp teknoloġiku u spazju	Artikoli 182, 188 u 189 TFUE	LE
Kooperazzjoni għall-iżvilupp u għajnuna umanitarja	Artikoli 209, 212 u 214 TFUE	LE

KOMPETENZI TA’ APPOĠĠ TAL-UE (Artikolu 6 TFUE)
Qasam ta’ politika	Bażi legali (Artikolu tat-Trattat)	Konsultazzjoni obbligatorja tal-KtR?
Protezzjoni u titjib tas-saħħa tal-bniedem	Artikolu 168 TFUE (ħlief għal paragrafu 4)	IVA Artikolu 168(5)
Industrija	Artikolu 173	LE
Kultura	Artikolu 167 (Artikolu 3(3) TUE)	IVA Artikolu 167
Turiżmu	Artikolu 195	LE
Edukazzjoni, taħriġ vokazzjonali, żgħażagħ u sport	Artikoli 165 u 166 TFUE	IVA Artikoli 165 u 166
Protezzjoni ċivili	Artikolu 196	LE
Kooperazzjoni amministrattiva	Artikoli 74 u 197	LE

OQSMA SPEĊJALI TA’ POLITIKA TAL-UE
Qasam ta’ politika	Bażi legali (Artikolu tat-Trattat)	Konsultazzjoni obbligatorja tal-KtR?
Koordinazzjoni tal-politiki ekonomiċi	Artikoli 2(3), 5, 120 - 123 TFUE	LE
Koordinazzjoni tal-politiki tal-impjiegi	Artikolu 2(3), 5, 148 u 149 TFUE	IVA Artikoli 148 u 149 TFUE

2. SORSI RILEVANTI GĦALL-VALUTAZZJONIJIET TAL-IMPATT TAL-INIZJATTIVI TAL-UE

Nota: Ir-referenza ‘SEC’ fuq il-faċċata tal-inizjattiva tal-Kummissjoni tindika li saret valutazzjoni tal-impatt.

2.1 Is-sezzjoni “Regolamentazzjoni Aħjar” tas-sit tal-Kummissjoni Ewropea

http://ec.europa.eu/governance/better_regulation/index_en.htm

Ara b’mod partikolari s-sottosezzjoni “Evalwazzjoni tal-impatt” fil-menu fuq ix-xellug

2.2. 2.2 Is-sezzjoni “Impact assessment” tas-sit tal-Kummissjoni Ewropea:

http://ec.europa.eu/governance/impact/index_en.htm

Ara b’mod partikolari “List of impact assessments” fil-menu fuq ix-xellug

2.3 Il-valutazzjonijiet tal-impatt jinsabu wkoll fis-sit Prelex:

http://ec.europa.eu/prelex

Prelex hija bażi tad-data li tiġbor fiha l-proċeduri interistituzzjonali u ssegwi l-fażijiet prinċipali tal-proċess tat-teħid tad-deċiżjonijiet bejn il-Kummissjoni u l-istituzzjonijiet l-oħra.

Il-piżijiet amministrattivi huma dawk l-ispejjeż tan-negozji, l-operaturi ekonomiċi, iċ-ċittadini u l-awtoritajiet pubbliċi fil-proċess relatat mal-konformità tagħhom mal-obbligi tal-informazzjoni imposti mil-liġi li ma kinux jiġbru u jipprovdu fin-nuqqas ta’ din il-liġi.

Bis-saħħa tal-Artikolu 4(3) u (4) f’dawn l-oqsma, l-eżerċizzju tal-kompetenza tal-Unjoni ma jżommx lill-Istati Membri milli jeżerċitaw il-kompetenzi tagħhom.